Document ID: 32008R1100

Reference:
14.11.2008
ET
Euroopa Liidu Teataja
L 304/63
EUROOPA PARLAMENDI JA NÕUKOGU MÄÄRUS (EÜ) nr 1100/2008,
22. oktoober 2008,
liikmesriikide piiridel tehtavate maantee- ja siseveetranspordialaste kontrollimiste kaotamise kohta
(kodifitseeritud versioon)
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 71,
võttes arvesse komisjoni ettepanekut,
võttes arvesse Euroopa Majandus- ja Sotsiaalkomitee arvamust (1),
pärast konsulteerimist Regioonide Komiteega,
toimides asutamislepingu artiklis 251 sätestatud korras (2)
ning arvestades järgmist:
(1)
Nõukogu 21. detsembri 1989. aasta määrust (EMÜ) nr 4060/89 liikmesriikide piiridel tehtavate maantee- ja siseveetranspordialaste kontrollimiste kaotamise kohta (3) on oluliselt muudetud (4). Selguse ja otstarbekuse huvides tuleks kõnealune määrus kodifitseerida.
(2)
Asutamislepingu kohaselt on transpordialaste teenuste osutamise vabaduse saavutamine ühise transpordipoliitika tähtis osa. Sellest tulenevalt on kõnealuse poliitika eesmärgiks suurendada ühenduses eri transpordivahendite liikuvust.
(3)
Olemasolevate ühenduse ja siseriiklike maantee- ja siseveetranspordialaste õigusaktide kohaselt teostavad liikmesriigid kontrollimisi, ülevaatusi ja inspekteerimisi, et sõidukid ja siseveelaevad vastavad neile esitatud tehnilistele omadustele ning et neil on vajalikud load ja muud dokumendid. Need kontrollimised, ülevaatused ja inspekteerimised on üldiselt jätkuvalt õigustatud, vältimaks transpordituru korralduse häireid ja tagamaks maantee- ja siseveetranspordi ohutus.
(4)
Olemasolevate ühenduse õigusaktide alusel saavad liikmesriigid korraldada ja teha eespool nimetatud kontrollimisi, ülevaatusi ja inspekteerimisi seal, kus nad soovivad.
(5)
Selliseid kontrollimisi, ülevaatusi ja inspekteerimisi võib samaväärse tõhususega teha kogu asjaomaste liikmesriikide territooriumil ja piiriületamine ei tohiks seepärast olla selliste toimingute tegemise ettekäändeks,
ON VASTU VÕTNUD KÄESOLEVA MÄÄRUSE:
Artikkel 1
Käesolevat määrust kohaldatakse kontrollide suhtes, mida liikmesriik teeb ühenduse või siseriikliku õiguse kohaselt maantee- ja siseveetranspordi valdkonnas, mis toimub liikmesriigis registreeritud või ringlusesse lubatud transpordivahenditega.
Artikkel 2
Käesolevas määruses kasutatakse järgmiseid mõisteid:
a)
„piir” – ühenduse sisepiir või, kui liikmesriikidevaheline vedu toimub läbi kolmanda riigi, ühenduse välispiir;
b)
„kontroll” – siseriiklike asutuste poolt liikmesriikide piiridel tehtav mis tahes kontrollimine, inspekteerimine, ülevaatus või formaalsused, mis tähendab asjaomaste sõidukite või laevade peatamist või vaba liikumise piiramist.
Artikkel 3
I lisas nimetatud kontrolle, mida tehakse liikmesriikidevahelise maantee- või siseveetranspordi valdkonnas ühenduse või siseriikliku õiguse kohaselt, ei tehta piirikontrollina, vaid üksnes kogu liikmesriigi territooriumil mittediskrimineerival viisil kohaldatava reeglipärase kontrollimenetluse osana.
Artikkel 4
Komisjon teeb vajaduse korral ettepaneku I lisas tehtavate muudatuste kohta, et võtta arvesse tehnoloogia arengut käesoleva määrusega hõlmatud valdkonnas.
Artikkel 5
Määrus (EMÜ) nr 4060/89, mida on muudetud II lisas nimetatud määrusega, tunnistatakse kehtetuks.
Viiteid kehtetuks tunnistatud määrusele tõlgendatakse viidetena käesolevale määrusele ning neid loetakse vastavalt III lisas esitatud vastavustabelile.
Artikkel 6
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Strasbourg, 22. oktoober 2008
Euroopa Parlamendi nimel
president
H.-G. PÖTTERING
Nõukogu nimel
eesistuja
J.-P. JOUYET
(1)  ELT C 324, 30.12.2006, lk 47.
(2)  Euroopa Parlamendi 14. detsembri 2006. aasta arvamus (ELT C 317 E, 23.12.2006, lk 599) ja nõukogu 15. septembri 2008. aasta otsus.
(3)  EÜT L 390, 30.12.1989, lk 18.
(4)  Vt II lisa.
I LISA
1. OSA
ÜHENDUSE ÕIGUS
1. jagu
Direktiivid
a)
Nõukogu 25. juuli 1996. aasta direktiivi 96/53/EÜ (millega kehtestatakse teatavatele ühenduses liikuvatele maanteesõidukitele siseriiklikus ja rahvusvahelises liikluses lubatud maksimaalmõõtmed ning rahvusvahelises liikluses lubatud täismass) (1) artikli 6 lõige 4, mille kohaselt sõidukit võib pisteliselt kontrollida seoses ühiste massistandarditega ning seoses ühiste mõõtmestandarditega ainult sellisel juhul, kui kaheldakse vastavuses direktiivi sätetele;
b)
nõukogu 20. detsembri 1996. aasta direktiivi 96/96/EÜ (mootorsõidukite ja nende haagiste tehnoülevaatust käsitlevate liikmesriikide õigusaktide ühtlustamise kohta) (2) artikli 3 lõige 2, milles sätestatakse, et iga liikmesriik tunnustab teises liikmesriigis väljaantud tunnistust sõiduki tehnoülevaatuse läbimise kohta; see tunnustamine tähendab, et siseriiklikud asutused võivad teha ülevaatusi igal pool oma territooriumil;
c)
Euroopa Parlamendi ja nõukogu 18. jaanuari 2006. aasta direktiivi 2006/1/EÜ (ilma juhita renditud sõidukite kasutamise kohta kaupade autoveol) (3) artikli 2 lõige 2, milles sätestatakse, et kõnealuse direktiivi järgimist tõendab rendileping ja juhi tööleping, mis peavad olema renditud sõidukis;
d)
nõukogu 20. jaanuari 1976. aasta direktiivi 76/135/EMÜ (siseveelaevade sõidukõlblikkuse tunnistuste vastastikuse tunnustamise kohta) (4) artikli 3 lõiked 3, 4 ja 5, milles sätestatakse, et sõidukõlblikkuse tunnistus, muud load või tunnistused tuleb esitada siseriikliku asutuse nõudmisel;
e)
nõukogu 4. oktoobri 1982. aasta direktiivi 82/714/EMÜ (millega kehtestatakse siseveelaevade tehnilised nõuded) (5) artikli 17 lõige 1, milles sätestatakse, et liikmesriigid võivad igal ajal kontrollida, kas laevas on kõnealuse direktiivi tingimustele vastav tõend.
2. jagu
Määrused
a)
Nõukogu 16. märtsi 1992. aasta määruse (EMÜ) nr 684/92 (bussidega toimuva rahvusvahelise reisijateveo ühiseeskirjade kohta) (6) artiklid 14 ja 15, millega antakse volitatud kontrolliametnikule õigus nõuda ja kontrollida sõidupiletit või kõnealuse määrusega ettenähtud luba või kontrolldokumente;
b)
Euroopa Parlamendi ja nõukogu 15. märtsi 2006. aasta määruse (EÜ) nr 561/2006 (mis käsitleb teatavate autovedusid käsitlevate sotsiaalõigusnormide ühtlustamist) (7) artikkel 18, millega antakse liikmesriikidele õigus võtta meetmeid, mis hõlmavad muu hulgas kontrollisüsteemi korraldamist, menetlust ja vahendeid, et tagada kõnealuse määruse sätete täitmine;
c)
nõukogu 20. detsembri 1985. aasta määruse (EMÜ) nr 3821/85 (autovedudel kasutatavate sõidumeerikute kohta) (8) artikkel 19, millega antakse liikmesriikidele õigus võtta meetmeid, mis muu hulgas hõlmavad kontrollide korraldamist, menetlust ja läbiviimise vahendeid, et kontrollida, kas sõidumeerikud vastavad kõnealuse määruse sätetele;
d)
nõukogu 26. märtsi 1992. aasta määruse (EMÜ) nr 881/92 (turulepääsu kohta sellise ühenduses toimuva kaupade autoveo puhul, mille algus- või lõpp-punkt asub liikmesriigi territooriumil või mis läbib ühe või mitme liikmesriigi territooriumi) (9) artikli 5 lõige 4, mille kohaselt tuleb tõestatud koopiat hoida sõidukis ja kontrollima volitatud ametniku nõudmisel tuleb see talle esitada.
2. OSA
SISERIIKLIK ÕIGUS
a)
Kaupu ja inimesi vedavate sõidukite juhtide juhiloa kontroll
b)
Kontroll, mis hõlmab ohtlike kaupade vedudel kasutatavaid transpordivahendeid ning eelkõige järgmist:
i)
Dokumendid
—
juhi koolitustunnistus
—
ohutusjuhised
—
TIR-tunnistus (ADR või samaväärsed normid)
—
võimaliku erandiloa koopia (ADR või samaväärsed normid)
ii)
Ohtlikke kaupu vedava sõiduki tunnusmärgid
—
oranž tahvel
—
vastavus nõuetele
—
paiknemine sõidukil
—
ohumärgid sõidukil
—
vastavus nõuetele
—
paiknemine sõidukil
—
mahuti tunnusmärk (kinnitatud mahuti, teisaldatav mahuti või paakkonteineri puhul)
—
olemasolu ja loetavus
—
viimase inspekteerimise kuupäev
—
inspekteerimisorgani tempel
iii)
Sõiduki varustus (ADR või samaväärsed normid)
—
tagavaratulekustuti
—
erivarustus
iv)
Sõiduki koorem
—
ülekoormus (vastavalt mahuti mahutavusele)
—
pakendite turvalisus
—
segalasti keeld
c)
Kontroll, mis hõlmab kergesti riknevate toiduainete vedudel kasutatavaid transpordivahendeid ning eelkõige järgmist:
i)
Dokumendid
—
varustuse nõuetelevastavuse tunnistus
ii)
Kergesti riknevate toiduainete vedamisel kasutatav erivarustus
—
nõuetelevastavust kinnitav märk
—
tunnusmärgid
iii)
Erivarustuse toimimine
—
temperatuurirežiim.
(1)  EÜT L 235, 17.9.1996, lk 59.
(2)  EÜT L 46, 17.2.1997, lk 1.
(3)  ELT L 33, 4.2.2006, lk 82.
(4)  EÜT L 21, 29.1.1976, lk 10.
(5)  EÜT L 301, 28.10.1982, lk 1.
(6)  EÜT L 74, 20.3.1992, lk 1.
(7)  ELT L 102, 11.4.2006, lk 1.
(8)  EÜT L 370, 31.12.1985, lk 8.
(9)  EÜT L 95, 9.4.1992, lk 1.
II LISA
KEHTETUKS TUNNISTATUD MÄÄRUS KOOS MUUDATUSEGA
(osutatud artiklis 5)
Nõukogu määrus (EMÜ) nr 4060/89
(EÜT L 390, 30.12.1989, lk 18).
Nõukogu määrus (EMÜ) nr 3356/91
(EÜT L 318, 20.11.1991, lk 1).
III LISA
VASTAVUSTABEL
Määrus (EMÜ) nr 4060/89
Käesolev määrus
Artikkel 1
Artikkel 1
Artikkel 2
Artikkel 2
Artikkel 3
Artikkel 3
Artikkel 3a
Artikkel 4
Artikkel 4
Artikkel 6
—
Artikkel 5
Lisa 1. osa direktiivide punkt a
I lisa 1. osa 1. jao punkt a
Lisa 1. osa direktiivide punkt b
I lisa 1. osa 1. jao punkt b
Lisa 1. osa direktiivide punkt c
I lisa 1. osa 1. jao punkt c
Lisa 1. osa direktiivide punkt d
—
Lisa 1. osa direktiivide punkt e
I lisa 1. osa 1. jao punkt d
Lisa 1. osa direktiivide punkt f
I lisa 1. osa 1. jao punkt e
Lisa 1. osa määruste punkt a
I lisa 1. osa 2. jao punkt a
Lisa 1. osa määruste punkt b
—
Lisa 1. osa määruste punkt c
—
Lisa 1. osa määruste punkt d
I lisa 1. osa 2. jao punkt b
Lisa 1. osa määruste punkt e
I lisa 1. osa 2. jao punkt c
Lisa 1. osa määruste punkt f
I lisa 1. osa 2. jao punkt d
Lisa 2. osa
I lisa 2. osa
—
II lisa
—
III lisa

Summary:
Maanteetransport ja siseveeteed – piirikontrollid
Maanteetransport ja siseveeteed – piirikontrollid
 
KOKKUVÕTE:
määrus (EMÜ) nr 3912/92 maantee- ja siseveetranspordi valdkonnas ELis tehtavate kontrollimiste kohta kolmandas riigis registreeritud või ringlusse lubatud transpordivahendite puhul
määrus (EÜ) nr 1100/2008 ELi riikide piiridel tehtavate maantee- ja siseveetranspordialaste kontrollimiste kaotamise kohta
MIS ON MÄÄRUSTE EESMÄRK?
Nende määrustega kaotatakse ELi sisepiiridel kontrollimised, mida ELi riigid teevad maantee- ja siseveetranspordialaste eeskirjade täitmise kohta. Et tagada asjaomaste sõidukite ja laevade vaba liikumine ELis, ei tehta neid kontrollimisi enam piirikontrollina, vaid üksnes ELi riikide kogu territooriumil mittediskrimineerival viisil kohaldatava reeglipärase kontrollimenetluse osana.
PÕHIPUNKTID
Määrus (EMÜ) nr 3912/92 viitab kontrollimistele, mida tehakse kolmandas riigis registreeritud või ringlusse lubatud transpordivahendiga sooritatud maantee- ja siseveetransporditoimingute suhtes. Neid kontrollimisi ei tehta enam ELi riikide vahelistel sisepiiridel, vaid ainult mittediskrimineerival viisil kohaldatava reeglipärase kontrollimenetluse osana nende riikide kogu territooriumil. Neid võidakse siiski teha välispiiridel (kolmandate riikidega). Määrus (EÜ) nr 1100/2008 viitab kontrollimistele, mida tehakse ELi riigis registreeritud või ringlusse lubatud transpordivahendiga sooritatud maantee- ja siseveetranspordi toimingute suhtes. Neid kontrollimisi ei tehta enam ELi riikide vahelistel sisepiiridel, vaid ainult mittediskrimineerival viisil kohaldatava reeglipärase kontrollimenetluse osana nende riikide kogu territooriumil. Nende kahe määrusega käsitletakse kontrollimisi, mida tehakse määruse (EÜ) nr 1100/2008 I lisas viidatud ELi või siseriiklike õigusaktide alusel ja määruse (EMÜ) nr 3912/92 korral neid, mida tehakse rahvusvaheliste lepingute alusel ühe või mitme ELi riigi ning samuti ühe või mitme kolmanda riigi vahel.Ühendkuningriigi väljaastumine EList
Alates Ühendkuningriigi väljaastumisest EList 31. jaanuaril 2020 ei ole Ühendkuningriigi ja ELi riikide vaheline piir enam sisepiir. Üleminekuperioodil kohaldati Ühendkuningriigis ja Ühendkuningriigi suhtes siiski ELi õigusakte ning sel ajal käsitleti seda piiri sisepiirina. Alates 2021. aasta algusest ei kohaldata ülalnimetatud määrusi enam sellele piirile. Sellest ajast alates kohaldatakse Ühendkuningriigi sõidukite ja laevade kontrollimisele määrust (EMÜ) nr 3912/92, mitte määrust (EL) nr 1100/2008.
MIS AJAST MÄÄRUSI KOHALDATAKSE?
Määrust (EMÜ) nr 3912/92 kohaldatakse alates 1. jaanuarist 1993. Määrust (EÜ) nr 1100/2008 kohaldatakse alates 4. detsembrist 2008. Sellega kodifitseeriti ja asendati määrus (EMÜ) nr 4060/89 ja selle hilisemad muudatused, mida kohaldati alates 1. juulist 1990.
TAUST
Lisateave:Siseveeteed (Euroopa Komisjon) Maanteed (Euroopa Komisjon)
PÕHIDOKUMENDID
Nõukogu 17. detsembri 1992. aasta määrus (EMÜ) nr 3912/92 maantee- ja siseveetranspordi valdkonnas ühenduses tehtavate kontrollimiste kohta kolmandas riigis registreeritud või ringlusse lubatud transpordivahendite puhul (EÜT L 395, 31.12.1992, lk 6–7)
Euroopa Parlamendi ja nõukogu 22. oktoobri 2008. aasta määrus (EÜ) nr 1100/2008 liikmesriikide piiridel tehtavate maantee- ja siseveetranspordialaste kontrollimiste kaotamise kohta (kodifitseeritud versioon) (ELT L 304, 14.11.2008, lk 63–69)
Viimati muudetud: 27.11.2020